Document ID: 31984R1709

*****
ΚΑΝΟΝΙΣΜΟΣ (ΕΟΚ) αριθ. 1709/84 ΤΗΣ ΕΠΙΤΡΟΠΗΣ
της 19ης Ιουνίου 1984
για τις ελάχιστες τιμές που πρέπει να πληρωθούν στους παραγωγούς και τα ποσά της ενίσχυσης στην παραγωγή για ορισμένα μεταποιημένα οπωροκηπευτικά που έχουν επιλεγεί για την ενίσχυση στην παραγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως της αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2), και ιδίως τα άρθρα 3β παράγραφος 4, 3γ παράγραφος 5 και 3δ παράγραφος 3,
Εκτιμώντας:
ότι το άρθρο 3 του κανονισμού (ΕΟΚ) αριθ. 516/77 προβλέπει σύστημα ενίσχυσης στην παραγωγή για ορισμένα προϊόντα· ότι σύμφωνα με το σύστημα αυτό πρέπει να πληρωθεί μια ελάχιστη τιμή στον παραγωγό και η ενίσχυση στην παραγωγή πρέπει να πληρωθεί βάσει του καθαρού βάρους του μεταποιημένου προϊόντος·
ότι ποικίλλει η ποιότητα των αποξηραμένων φρούτων που προορίζονται για μεταποίηση και των αποξηραμένων φρούτων που είναι έτοιμα για άμεση κατανάλωση· ότι πρέπει να καθοριστούν η ελάχιστη τιμή και η ενίσχυση στην παραγωγή για μια ειδική κατηγορία· ότι η ελάχιστη τιμή και το ποσό της ενίσχυσης για άλλες κατηγορίες εκτός από αυτές για τις οποίες έχουν καθοριστεί, πρέπει να προκύψει από την κατηγορία αυτή· ότι στις τιμές και στα ποσά που προκύπτουν πρέπει να λαμβάνονται υπόψη τα χαρακτηριστικά των διαφόρων κατηγοριών· ότι πρέπει να οριστούν οι κατηγορίες αυτές·
ότι το άρθρο 3δ παράγραφος 1 στοιχείο β) του κανονισμού (ΕΟΚ) αριθ. 516/77 προβλέπει ότι τα μεταποιημένα φρούτα πρέπει να ανταποκρίνονται στους ελάχιστους ποιοτικούς κανόνες της Κοινότητας, οι οποίοι πρέπει να καθοριστούν· ότι ορισμένοι κανόνες εφαρμόζονται, ήδη, για ορισμένα αποξηραμένα φρούτα, και ιδίως για τα ξηρά σύκα· ότι οι κανόνες που καθορίστηκαν από τον κανονισμό (ΕΟΚ) αριθ. 2425/81 της Επιτροπής (3) για τα ξηρά σύκα πρέπει να συνεχίσουν να εφαρμόζονται·
ότι οι τοματοπολτοί έχουν διαφορετικό βάρος ξηράς ουσίας· ότι, για να διευκολυνθεί η εφαρμογή του συστήματος ενίσχυσης στην παραγωγή, πρέπει να καθοριστεί η ενίσχυση με βάση ένα προϊόν-πιλότο· ότι η ενίσχυση για τον τοματοπολτό με διαφορετικό βάρος ξηράς ουσίας θα πρέπει να προκύψει από το καθοριζόμενο ποσό· ότι τα ποσά που προκύπτουν πρέπει να υπολογιστούν σε σχέση με το βάρος ξηράς ουσίας·
ότι ο κανονισμός (ΕΟΚ) αριθ. 1602/82 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 2035/83 (5), καθόρισε τους συντελεστές που πρέπει να εφαρμοστούν στις ενισχύσεις στην παραγωγή, όσον αφορά τους τοματοπολτούς, για το έτος εμπορίας 1983/84· ότι οι συντελεστές αυτοί υπολογίστηκαν με βάση άλλα κριτήρια και όχι το καθαρό βάρος των προϊόντων· ότι η ενίσχυση στην παραγωγή πρέπει, στο εξής, να καταβάλλεται με βάση το καθαρό βάρος· ότι η εφαρμογή ορισμένων συντελεστών δεν πρέπει να συνεχιστεί· ότι από τη λήξη της εφαρμογής θα προέκυπτε απότομη μείωση της ενίσχυσης, όσον αφορά ορισμένα μεγέθη των συσκευασθέντων προϊόντων, η οποία θα μπορούσε να προκαλέσει προβλήματα στον τρόπο διάθεσης· ότι η μείωση πρέπει να γίνει προοδευτικά·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ελάχιστη τιμή που καταβάλλεται στον παραγωγό για μη μεταποιημένα ξηρά σύκα καθορίζεται ανά 100 χιλιόγραμμα καθαρά, της κατηγορίας Γ.
Για τις άλλες κατηγορίες η ελάχιστη τιμή πολλαπλασιάζεται με έναν από τους συντελεστές που καθορίζονται στο παράρτημα Ι.
2. Για να καταβληθεί η ελάχιστη τιμή, τα μη μεταποιημένα ξηρά σύκα πρέπει να ανταποκρίνονται στις προδιαγραφές και σε μία από τις κατηγορίες που καθορίζονται στο παράρτημα ΙΙ.
Άρθρο 2
1. Η ενίσχυση κατά την παραγωγή για τα ξηρά σύκα καθορίζεται ανά 100 χιλιόγραμμα καθαρά, της κατηγορίας Γ.
Για τις άλλες κατηγορίες και για τις πάστες σύκων, το ποσό της ενίσχυσης πολλαπλασιάζεται με έναν από τους συντελεστές που καθορίζονται στο παράρτημα Ι.
2. Για να καταβληθεί η ενίσχυση, τα ξηρά σύκα και οι πάστες σύκων πρέπει να ανταποκρίνονται στις προδιαγραφές και σε μία από τις κατηγορίες που καθορίζονται στο παράρτημα ΙΙΙ.
Άρθρο 3
1. Η ελάχιστη τιμή που καταβάλλεται στον παραγωγό για τα ξηρά δαμάσκηνα που προέρχονται από δαμάσκηνα d'ente και η ενίσχυση κατά την παραγωγή για τα αποξηραμένα δαμάσκηνα καθορίζεται ανά 100 χιλιόγραμμα καθαρά, για την κατηγορία μεγέθους 66 φρούτων ανά 500 γραμμάρια.
Για τις άλλες κατηγορίες μεγεθών, η ελάχιστη τιμή και η ενίσχυση πολλαπλασιάζονται με έναν από τους συντελεστές που καθορίζονται στο παράρτημα IV.
2. Για να καταβληθούν η ελάχιστη τιμή και η ενίσχυση, τα ξηρά δαμάσκηνα πρέπει να παρουσιάζουν περιεκτικότητα σε ύδωρ 21 έως 23 %.
Άρθρο 4
1. Η ενίσχυση κατά την παραγωγή για τους τοματοπολτούς καθορίζεται ανά 100 χιλιόγραμμα καθαρού βάρους τοματοπολτού με περιεκτικότητα σε ξηρά ουσία 28 % και άνω, αλλά λιγότερο από 30 %.
Για τους τοματοπολτούς με διαφορετική περιεκτικότητα σε ξηρά ουσία, το ποσό της ενίσχυσης πολλαπλασιάζεται με έναν από τους συντελεστές που καθορίζονται στο παράρτημα V.
2. Για τις περιόδους εμπορίας 1984/85, 1985/86 και 1986/87, η ενίσχυση κατά την παραγωγή για τοματοπολτούς με περιεκτικότητα σε ξηρά ουσία μικρότερη από 93 %, συσκευασμένους σε εμπορευματοκιβώτια με βάρος λιγότερο από 1,5 χιλιόγραμμα, συμπεριλαμβανομένης της άμεσης συσκευασίας, αυξάνεται κατά τους συντελεστές που καθορίζονται στο παράρτημα V.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την αρχή της περιόδου εμπορίας 1984/85 για κάθε αναφερόμενο προϊόν.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουνίου 1984.

Labels: 2
17
6